b'\n_START_ARTICLE_\nLaura Marano\n_START_SECTION_\nBakgrunn\n_START_PARAGRAPH_\nMarano ble f\xc3\xb8dt i Los Angeles, California. Hun er datter av Damiano og Ellen Marano. Hennes eldre s\xc3\xb8ster Vanessa er ogs\xc3\xa5 skuespiller. Faren Damiano har italienske r\xc3\xb8tter. Marano kombinerer filmrollene med skolearbeid, og er p\xc3\xa5 skolen to dager i uken. I et intervju har hun opplyst at \xc2\xab(j)eg g\xc3\xa5r p\xc3\xa5 en offentlig videreg\xc3\xa5ende skole, og vennene mine og alle der har v\xc3\xa6rt veldig st\xc3\xb8ttende. Det er fint \xc3\xa5 ha noen s\xc3\xa5 st\xc3\xb8ttende rundt meg n\xc3\xa5r jeg ikke jobber, selv om vennene mine p\xc3\xa5 settet er helt fantastiske.\xc2\xbb\n_START_SECTION_\nSkuespiller\n_START_PARAGRAPH_\nMarano fikk sitt f\xc3\xb8rste skuespilleroppdrag da hun var fem \xc3\xa5r gammel. Siden har hun jobbet med flere produksjoner for Stage Door Theater i California. Hun har v\xc3\xa6rt med i flere reklamer, og har hatt mindre roller i TV-serier som Ghost Whisperer og Medical Investigation. Hun har ogs\xc3\xa5 dubbet i animasjonsfilmer som Nemo og Istid. I filmen The Jacket, der Keira Knightley hadde en av hovedrollene, spilte Marano Knightleys rollefigur som barn. Hun hadde ogs\xc3\xa5 en fast rolle i FOX-serien Are You Smarter Than a 5th Grader?._NEWLINE_Marano var med i flere episoder av serien The Sarah Silverman Program. I seriens pilotepisode spilte hun Sarah Silverman som barn. Regiss\xc3\xb8rene likte rolleprestasjonen s\xc3\xa5 godt at de i en senere episode ga henne en st\xc3\xb8rre rolle, som vinneren av en skj\xc3\xb8nnhetskonkurranse. Brian Pohsen, som kommenterte showet i DVD-utgaven, bemerket at Marano ofte kunne b\xc3\xa5de sine egne og andre skuespilleres replikker bedre enn de fleste p\xc3\xa5 settet._NEWLINE_I 2011 fikk hun rollen som Ally Dawson i Austin & Ally.\n_START_SECTION_\nMusikk\n_START_PARAGRAPH_\nI 2013 spilte Marano inn fire solosanger og en duett med Ross Lynch for Austin & Ally: Turn It Up. Sangen Me and You havnet p\xc3\xa5 sjetteplass p\xc3\xa5 Billboard-listen.  Redial l\xc3\xa5 mer enn fire uker p\xc3\xa5 \xc3\xa5ttendeplass. Marano spilte ogs\xc3\xa5 inn duetten I Love Christmas med Ross Lynch for Disneys tredje julealbum. Den havnet p\xc3\xa5 femtiendeplass p\xc3\xa5 Billboards juleliste._NEWLINE_I mars 2015 signerte Marano en platekontrakt med plateselskapet Big Machine Records, og ble dermed selskapets f\xc3\xb8rste popartist.'